***อย. ไทย -* PMDA Asia Office *มุ่งสร้างความร่วมมือ เพื่อพัฒนาระบบการกำกับดูแลยาและเครื่องมือแพทย์***

**+++++++++++++++++++++++++++++++**

อย. ไทย ให้การต้อนรับ PMDA Asia Office พร้อมทั้งหารือและแลกเปลี่ยนข้อมูลเพื่อพัฒนาระบบการกำกับดูแลยาและเครื่องมือแพทย์

Dr. KITAHARA Jun หัวหน้า PMDA Asia Office เข้าเยี่ยมคารวะ**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** และคณะผู้บริหาร เพื่อร่วมหารือและแลกเปลี่ยนข้อมูลเพื่อการพัฒนาระบบการกำกับดูแลยาและเครื่องมือแพทย์ โดย **นายแพทย์สุรโชค ต่างวิวัฒน์ เลขาธิการฯ อย.** เปิดเผยว่า สำนักงานคณะกรรมการอาหารและยา (อย.) มีความยินดีเป็นอย่างยิ่งที่ได้ให้การต้อนรับผู้แทนจาก PMDA ปีนี้ถือเป็นการครบรอบ 20 ปี ของ PMDA ซึ่งเป็นก้าวแห่งการเฉลิมฉลองโดยมีเป้าหมายที่สร้างให้แรงบันดาลใจทำให้ทุกคนมีชีวิตที่ดีขึ้นร่วมกัน ซึ่งสะท้อนถึงความมุ่งมั่นต่อสุขภาพและความปลอดภัยระดับโลก มุ่งเน้นไปที่การขยายความร่วมมือระหว่างประเทศและวิทยาศาสตร์ด้านกฎระเบียบในฐานะผู้นำระดับโลกในด้านนวัตกรรมการดูแลสุขภาพ

**เลขาธิการฯ อย.** กล่าวว่า สำนักงานคณะกรรมการอาหารและยาให้ความสำคัญกับความร่วมมือที่มีมาอย่างยาวนานทศวรรษกับ PMDA โดยเฉพาะด้านยาและเครื่องมือแพทย์ โครงการริเริ่มต่าง ๆ เช่น ศูนย์การอบรมของเอเชีย (Asia Training Center - ATC) เน้นย้ำถึงความทุ่มเทของญี่ปุ่นในการพัฒนาบุคลากรเพื่อรับรองคุณภาพ ความปลอดภัย และประสิทธิผลของผลิตภัณฑ์ทางการแพทย์ ซึ่งเป็นความมุ่งมั่น ที่ได้รับการยอมรับ การประชุมในวันนี้จะเป็นโอกาสในการหารือเกี่ยวกับความต้องการในการฝึกอบรมบุคลากรและส่งเสริมความร่วมมือระหว่างสำนักงานคณะกรรมการอาหารและยาของไทยและ PMDA โดยสำนักงานฯ จะนำมาใช้ในการพัฒนาระบบการดำเนินงาน และการพัฒนาบุคลากร ในการประเมินผลิตภัณฑ์ยาและเครื่องมือแพทย์ ช่วยให้ประชาชนเข้าถึงยาที่มีคุณภาพ มีประสิทธิภาพ ปลอดภัย และมีมาตรฐานเป็นที่ยอมรับในระดับสากล รวมถึงช่วยให้ประเทศไทยเข้าถึงเครื่องมือแพทย์นวัตกรรมใหม่ ได้รวดเร็วยิ่งขึ้นและไม่ล้าสมัย ตอบสนองต่อความท้าทายด้านสุขภาพที่เกิดขึ้นใหม่ ๆ และเกิดประโยชน์สูงสุดกับประชาชน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

***วันที่เผยแพร่ข่าว* 2 *ธันวาคม 2567/ ข่าวแจก 52 ปีงบประมาณ พ.ศ.* 25*6*8**